
Nature art

A mű címe: Nature art
Műfaja: Land art
Mérete: 3x3x3m
Anyaga: mogyorófa, kő, vasdrót, vascső
Készült: 2011-ben
A természetművészettel, mint műfajjal, 2010-ben ismerkedtem meg, mikor felvételiztem az EKF Vizuális Művészeti Tanszékére. Már akkor megéreztem, hogy mennyi önkifejezési lehetőséget találhatok itt, hogy ebben a szemléletmódban van esélyem a természeti erőkkel mélyebb kapcsolatot találni, azonosulni velük.
Már korábbi munkáimban is kerestem a szél, az eső, a vihar megfogalmazásának szobrászati formáit, de ebben a munkámban fordítva közelítem meg a kérdést. Nem egy szerkezet révén próbálok természeti titkokat illusztrálni, szerencsés esetben szimbolizálni, hanem magára a természetre bízom a feladatot. Ebben a kreált, 3x3x3m-es „világban” különböző anyagok találkoznak: víz, vas, fa és kő, de új elemként már valós természeti erők, mint szél, eső, napsugárzás is megjelennek, s ebben a megközelítésben szerepet kap az idő múlása, mint a műalkotást alakító, vagy akár el is pusztító dimenzió. Olyan entitást próbáltam tehát felépíteni, melynek egy fontos feladata van: építőelemeinek kölcsönös egymásrautaltsága révén minél több időt kibírni, azaz létezni az adott természeti közegben.



